
Juozas  Tysliava 


žaltvykslės 


1 


Tai  išėjau  išklydau  į  pasaulį  — 
Lūšnele  samanota  dingo  tolumoj 


žaltvykslės 


•v 

Žaltvykslės  pasikelia  —  supas  iš  lėto  — 
Ir  aš  nelinksniuoju  pasaulio  dienų  .  .  . 
Jos  mena  man  vasaros  rožę  ir  mėtq, 
Jos  šaukia  mane  į  žinyną  dainų. 

Žaltvykslės  ir  rudenio  vėjo  spengimas  — 
Žavėjimas  mano  pasaulio  žmonių  .  .  . 
Tas  vienas  ir  šventas  žaltvykslių  skridimas, 
Man,  tartum,  godelės  draugų  kalinių  .  .  . 

■v 

Žaltvykslės,  dainuojamų  pelkių  žaltvykslės, 
Tebūna  jos  mano  pasaulio  aušra  .  .  . 
Jos  žino  —  gyveniman  dainiai  atvyksta 
Tik  tam,  kad  žmoniją  papuoštų  daina. 


Tad  savo  dainoms  aš  mylėsiu  žaltvyksles, 
Joms  bokštus  statysiu  iš  saulių  dangaus, 

0  mano  dainužės  skubiausiai  tevyksta 

1  ten,  kur  pasiekia  plasnotė  žmogaus. 

Te  dainos  pasako,  jog  pelkių  žaltvykslės  — 
Skrajojanti  sfinksai  praamžių  aušrų, 
Jog  mano  pasauly  žydėjusios  mįslės, 
įspėtos,  sumišo  tarp  žemės  dainų. 

Te  nū  jos  apreiškia,  jog  meilės  liepsnelės 
Kaukuolių  žingsniavime  gęsta  lėtai, 
O  visą  pasaulį  Didus  Visagalis 
Žaltvykslių  karūnoms  apjuosė  Įvirtai. 

Septynios  šalys 


Visas  gyvenimas  —  i 

žvanganti  pasaka.  \ 


Septynios  šalys, 
Kaip  vienas  amžis, 
Gyvybę  šaukė. 

Laivai  burėti 
Per  okeaną 
Lingavo  plaukė. 

Mano  gyvybę, 
Mano  brangiausią, 
Saulė  mylavo. 


Nerimui  —  gandas, 
Aušrai  —  vilionė, 
Man  —  okeanas. 

Visą  pasaulį, 
Puikųjį  visą. 
Meile  mylėjau. 

Amžiną  bokštą, 
Žvaigždintą  bokštą. 
Saule  minėjau. 

Amžinos  šalys. 
Puikiosios  šalys, 
Laime  žydėjo. 

Žemės  pašvaistėj 
Man  okeanas 
Gandą  lydėjo. 

Širdies  žiburėlis 
1 

Užžiebsiu,  uždegsiu 
Širdies  žiburėlį 
Užžiebsiu. 

Suvyto  lelijos  — 
Iš  naujo  žydėti 
Joms  liepsiu. 

Sugrįžk,  apdainuota, 
Iš  tolimo  krašto  — 
Dangus  mano  jauno  širdy 

Širdies  okeanas, 
Sielos  okeanas  — 
Sūpuosimės  džiaugsmo  valty 

Užžiebsiu,  uždegsiu 
Širdies  žiburėlį 
Užžiebsiu. 

Vėl  likimas  buria  laimę, 
Žvilgsniai  vėl  vaidinas  .  .  . 
Virpa  gėlės  —  jaučia  baimę 
Ir  svajonės  pinas  .  .  . 

Vėl  mėnulis  ir  žvaigždelės 
Danguje  nerimsta, 
Ir  karoliai  ir  gėlelės 
Gegužyje  grimsta. 

Vėl  užžiebsiu  žiburėlį, 
Širdyje  gaivintą,  — 
Tu  išvysi,  meilužėle, 
Kad  aušrelė  švinta  .  .  . 

Dainuoju  aš  ilgesio  dainą 
Saulėtoj  žvaigždėtoj  dausoj. 
Myliu  asai  vakarą  žvainą  — 
Tave  užliūliuosiu  tyloj  .  .  . 

Gana  man  liepsningų  ugnelių 
Ir  žvilgsnių  klajūnių  akių  .  .  . 
Dainuoju,  o  širdį  taip  gelia  .  . 
Skambėjusiais  žodžiais  tikiu  . 

Tikiu  —  dar  sugrįši,  brangioji, 
Prieš  vakaro  aušrą  tyloj,  — 
Čia  savo  jaunybę  klajoju, 
Iš  čia  aš  dainuoju  dausoj. 

Nakties  daina 

Erdvėj  žvaigždės  deimantinės, 
Tartum  perlai  ant  krūtinės, 
Šypsos  —  šviečia  .  .  . 

Per  laukus  žiedais  bangotus, 
Deivių  ašaroms  rasotus 
Tyla  žengia  .  .  . 

Stingsta  kraujas  žmogaus  kūne 
Mėnesį,  dangaus  klajūną, 
Kas  aplenkia? 

Kas  žydėjimu  liepsnoja, 
Kas  likimą  šaukia  moja 
Mūsų  žemei? 

Erdvėj  žvaigždės  deimantinės, 
Tartum  perlai  ant  krūtinės, 

■v 

Šypsos  —  šviečia  .  .  . 

žydėjimo  lemtis 

žydėjimo  lemtis  ir  man  jau  netoli,  — 
Siela  ne  tam  skraji,  kad  dulkėse  vystų. 
Jai  tolio  tolumos  glūdėjime  išvyst 
Reikės  visų  aušrų  dvi  gimsianti  gelmi. 

Užtat  neriuosi  aš  netolio  lūkesty, 
Minčių  okeanus  jūravimuos  kaupiu. 
Maldų  nesuskaitys  .  .  .     Tylybėje  klaupiu 
Ne  svaigulių  dienoms,  o  tik  prieš  Vieną  Jį. 

Mana  šventa  viltis,  jog  atsakas  atskris  — 
Tavy  visų  sielų  žydėjimo  žiedai  .  .  . 
Tu  amžių  šiurpuly  ugnyną  suradai, 
Tebūna  paguosta  tavų  maldų  viltis. 

Kartone  be  pradžios,  mirimo  jai  nebus. 
Siela  tylos  ugny  žydėjimą  išvys. 
Širdis  ne  šiurpuly,  o  gelmėse  suklys. 
Viltis  savy  sukaups  kilnius  dangaus  balsus. 

Bokštai  ir  klajonė 

Verias  bokštai  slėpiningi  — 
Mūs  dainų  aidai  galingi, 

■v 

Žemėje  mes  rūpestingi, 
Amžių  saulėse  liepsningi. 
Kaip  dievų  dangus  .  .  . 

Išklajojom  visą  žemę  — 
Deivės  miršta,  kitos  gema. 
Savo  meile  mus  jos  tremia. 
Joms  ilgėtis  aukštis  lemia, 
Laiminant  varpus. 

Mes  klajosim,  mes  mylėsim, 
Saulių  praeitį  minėsim, 
Dainas  širdyse  auklėsim, 
Mūs  sielas  ugnynan  dėsim, 
Amžis  mūsų  bus. 

Prakeiktas  klydimas 

Prakeiktas  klydimas  į  ūkanas  šaukia, 
Šešėliai  sustoja  —  j  saulę  nuplaukia, 
Sustoja  —  nuplaukia  —  negrįš  niekados. 

Skrajojančios  šalys  —  rytai  amžinieji, 
Likimo  kaukuolės  j  žemę  skubėja, 
Kaukuolės  tikros  šermeninės  puotos. 

Kraujuotosios  ugnys  tik  vakar  plesdeno, 
Pašėlusio  Pragaro  angą  klabeno. 
Žalčių  šarvuotiniai,  gyvačių  ugnis. 

Prakeiktas  klydimas  į  ūkanas  šaukia, 
Undinės  į  amžiną  jūrą  nuplaukia. 
Nuplaukia,  kaip  amžiai,  kaip  amžių  vilnis. 

Pelkių  dievija 

Žaltvykslės  —  pelkių  dievija. 
Žengimas  —  savas,  bet  baugu  , 

■v 

Žvelgi  į  dangų  —  kaip  skaudu, 
Kad  gelmėse  vien  tuštuma, 
O  kur  —  žalčių  karalija  .  .  ? 

Sudužo  aidas  —  nesugrįš,  — 
Taip  vakaro  aušros  veidai, 
Kurie  eldėjosi  kadai 

■v 

Šventam  sielos  okeane, 
Prabilti  žodžiais  nesiryš. 

Rauda  —  jei  broliai  jq  išgirs, 
Bematant,  sakalais  pavirs,  — 
Prakeikę  pančius  ir  vargus, 
Palaimins  amžinus  varpus. 

žaltvykslės,  asai  jūs  sūnus 
Tebūna  dieviška  lemtis: 
Tekaupias  manyje  viltis, 
Kad  prislėgti  varpai  prabils 
Pas  amžinus  žalčių  vartus. 

Baugu,  bet  vakaro  aušra 
Negaili  tako  prie  slaptos, 
Kur  tylų  mirksnį  apsistos 

v 

Žaltvykslės  .  .  . 

—  Tai  aidas  tolimų  varpų  ■ 
Tilksėjanti  aušros  daina  — 
Būriai  laisvųjų  sakalų  .  .  . 

Mylimajai 
1 

Toly  skrendančios  aušrelės 
Mano  kelio  dovana. 
Perlai  ir  gintarai  kelias  — 
Tau  naktis,  o  man  diena  . 

Tavo  meilei,  tavo  žvilgsniams 
I  pasaulį  atskridau, 
Tik  vainikų  pažadėtų 
Saulės  rūmuos  neradau. 

Gėlynai  ir  mėlynė 

Tau  gėlynai,  man  mėlynė, 
Laisvė  ir  sparnai  ... 
Ten  liepsnos  jauna  krūtinė 
Amžius  —  amžinai. 

Palydėk  mane  skrajūną 
Ilgesio  daina,  — • 
Tavo  būsiančią  karūną 
Puošiu  —  dovana  .  .  . 

Palydėk  ik  žemės  vartų  — 
Laukia  sakalai  .  .  . 
Slėpki  tai,  kas  slėpti  verta 
Meilė  ir  sapnai  .  .  . 

Tau  gėlynai,  man  mėlynė, - 
Laisvė  ir  sparnai  .  .  . 
Ten  liepsnos  jauna  krūtinė 
Amžius  —  amžinai. 

Kelionėje 
1 

Tylybėje  gimęs,  griaustinyje  augęs, 
Be  šiurpo  pamilęs  gyvenimą  gūdų, 
Išklydau  pasaulin  aušrų  nesuslaugęs. 

Vien  bangos  ir  bangos  griausmų  okeano 
Būtybėje  mane  ir  blaško  ir  tranko  .  .  , 
Aukštybėje  žvaigždės  žaibuoja  plevena, 
Žaibuoja  —  neteikia  man  gelbesio  ranką. 

Aš  tolyje  sutemas  žvilgsniais  užbūriau, 
Palaimintą  ugnį  ties  erdvėms  sukūriau 
Ir  amžius  pralenksiu  ir  būsiu  jiems  lygus! 

Tiek  amžių  pasaulį  ir  žemę  mylėjęs, 
Tiek  saulių  ir  žvaigždžių  liepsningai  pamilęs, 
Nerausiu  į  žvaigždintq  žygį  išėjęs. 
Nerausiu  j  vėtras  sužeidęs  krūtinę  .  .  . 

Dainužė 

Kankliai  tylėję, 

Vėl  prakalbėjo  — 

Aidas  bučiavo  žvaigždes. 

Aušros,  bedugnės, 
Skrendančios  ugnys 
Jau  išsiaudė  skraistes. 

Vieškeliai  —  kryžiai  — 
Ženk  —  nesiryžęs  — 
Aidas  kur  dingsta  jspėk. 

Žemė  skrajuolė 
Erdvėj  nupuolė  — 
Žemę  ir  erdvę  mylėk! 

Melsvoji  toluma 

Nevilioki  manęs,  o  melsva  toluma, 
Tau  godelės  atskris,  man  negrįš  niekada; 
Pasiguosiu  ir  čia  išdidžia  vienuma. 
Nevilioki  manęs,  o  melsva  toluma. 

Ten  vien  vėjai  sūpuos  begalybes  jūras. 
Milijonai  gėlių  pražydės  ir  suvys; 
Mirčiai  žūtį  paspęst  nieks,   oi  nieks  nesiryš, 
Ten  vien  vėjai  sūpuos  begalybes  jūras. 

Nevilioki  manęs,  o  melsva  toluma. 
Tu  apvilsi  mane,  nes  apvilti  manai; 
Tave  kūrė  vylium  prakeikos  milžinai. 
Nevilioki  manęs,  o  melsva  toluma. 

Karalaitis  ir  karalaitė 

Jeigu  nori,  kad  mylėčiau, 
Kad  svaiginčiau  ir  minėčiau 
Tik  tave. 

{sipink  į  savo  plaukus 
Mano  sielą  ir,  nelaukus, 
Pas  mane 

Atskardenki  žaibo  moja, 

■v 

Širdyje  juk  įdienojo 
Gan  senai. 

Būsi  mano  karalaitė. 
Būsiu  tavo  karalaitis 
Amžinai  ... 

Nemarybė 

Vakaro  tylq  — 
Glūdcsio  sesę 
Mojausi  sveikint  daina. 

Nykstančiam  toly 
Liepsnos  užgeso, 
Čia  visagalė  tamsa  .  . 

Vakaro  kovq 
Saulė  laimėjus, 
Ji  ir  rytinę  laimės; 


35 


Mylimai  dukrai 

Puoštis  padėjus, 

Jai  ir  linksmėti  padės. 

Tekančios  aušros, 
Naktys  ir  dienos  — 
Amžių  ramybės  gelmė. 

•v 

Švinta  ir  temsta 
Žmogaus  blakstienos, 
Jo  nemaringa  esmė. 

Nerimas 

Aš  nenurimstu, 

Aš  nenuteistu 

Toly  nuo  pelkių  .  .  . 

Driekiasi  ugnys  — 
Nuskrenda  paukščiai, 
Ūkanoj  telkias  .  .  . 

Sutemas  melsiu, 
Skardą  apglėbsiu 
Žalčio  karūnai  ... 

Vėtrai  aš  —  laimė, 
Aušrai  —  klūponė. 
Laikui  —  siaubūnas  . 

Vakaro  ugnys 

Vakaro  ugnys  tamsą  bučiuoja, 
Toly  šešėliai  slenka  linguoja  .  .  . 
Geismą  vilioja  deivių  pulkai  — 
Aušta  jūruoja  laukai  .  .  . 

Laimina  žemę  varpas  slaptingas, 
Bokšte  šarvuotas,  toly  galingas,  — 
Aidas  j  erdvę  —  drąsiai  sparčiai, 
Tartum  j  pelkes  —  žalčiai  .  .  . 

Sutemos  klaikios,  klaikios  lūšnelės. 
Vieškeliai,  kryžiai,  tolios  liepsnelės. 
Vakaro  šventė  —  šventės  juoksmai, 
Deivių  ir  laumių  kauksmai  ,  .  . 

Kyla  ir  dingsta  rausvos  karūnos 
Ženklas  užburto  jauno  klajūno, 
Jis  tik  be  saulės  esti  žemai  — 
Jo  užburtieji  namai  .  .  . 

Vakaro  ugnys  —  ugnys  klajūnės 
Sėja  —  pasėja  laumės  siaubūnės 
Deivių  vilionių  klysta  pulkai  — 
Aušta  jūruoja  laukai  .  .  . 

Naktis 

Naktis  susigūžė  savosios  gyvybės  sparnais. 
Naktis  subangavo   žalčių   ir   gyvačių  banga. 
Naktis  ilgaskliaustė  atėjo  —  sustojo  tyloj. 
Naktis  —  amžinos  nemarybės  daina  .  .  . 

Takai  užburtieji,  kur  raganos  vaikšto, 
Ir  želia  ir  plečias  erškėčių  kerais  .  .  . 
Nū  sekmąjį  tarpą  j  karstą  palydint. 
Gyva  eldija  ataskriejo  skliaustais. 

Pasaulio  griežimas  ir  mirčiai  grūmoja. 
Naktis  jam  pagelbsti  savaisiais  dantims, 
O  raganų  kaukės,  iškilę,  nugrimsta, 
Kad  nė  nelytėtų  pasaulio  likims. 

Klajūnai,  klajodami  amžinus  tyrus, 
Pirtis  ir  lūšnas  apsijoja  durnoms, 
O  mergos  juodkasės,  nakty  išauklėtos. 
Atskrenda,  ateina  kelin  paskuboms  ,  .  . 

Naktis  —  amžina,  amžinųjų  dievaičių  erdvybė. 
Naktis  —  nemarybė,  tylos  ir  gyvybės  plaštakė. 
Naktis  —  ūkanotas  pasaulio  ir  amžių  tamsynas. 
Naktis  —  nemariųjų  dainų  amžinakė  .  .  . 

Tamsioji  drėgmė 

\  tamsiqjq  drėgmę, 

Gyvačių  šarvais  vainikuotas, 

Raganio  kauke  pasipuošęs  ateisiu. 

Užmiršiu  kraujuotąją  puotą, 

Kur  laumės  vaidenos, 

Kur  velnišką  išlaisvą  skardas  bučiavo. 

Gyvenimą  visą. 

Kaip  pragaro  keikiamą  dalį, 

Bedugnių  šaltenių  kaukuolėms  prakeikiau. 


tamsiąją  drėgmę. 
Gyvačių  šarvais  vainikuotas, 
Raganio  kauke  pasipuošęs  ateisiu. 


40 


Ugniniai  žvilgsniai 

Ugniniai  žvilgsniai 
Galingai  skrieja, 
Šaunias  bangas  myluoja. 

Dausų  klajokliai, 
Aušrų  klajokliai 
Bangų  danguj  žaibuoja. 

Laivės  patrako  — 

Tolyje  dingo  — 

Skrajų  skardų  lenktynės  .  .  . 

Dainų  undinės, 
Vainikų  laumės  — 
Gintarai  ant  krūtinės  . 

Galingos  burės, 
Galingos  laivės  — 
Klajokliai  galingiausi. 

Ugniniai  žvilgsniai, 
Žvaigždėti  perlai  — 
Bangų  svaidyt  negausi. 

Bangputis 

Bangpūtis  nerimsta,  padanges  kedena, 
Žvaigždes  nematytas  tik  svaido  j  žemę; 
Nejaugi  Praamžis  tą  drqsq  jam  lemia  — 
Pašėlusiu  būti  —  kur  žmonės  gyvena. 

Ir  spengia  įsėlintos  bangos  rituolės. 
Ir  pamario  pušys  smiltynus  bučiuoja, 
Bangpūtis  vien  dūksta,  Bangpūtis  didžiuojas. 
Nes  jam  visa  žemė  į  kojas  parpuolė  .  .  . 

Ir  skrieja  Bangpūtis  ir  vandenis  taško,  — 
Raudoti  jis  privertė  žilq  Baltiją; 
Sudaužė  ne  vieną  gyvybės  eldiją. 
Aušras  dievaspalves,  kaip  raškė,  taip  raško. 

Klajonė 

Kai  vakaro  sutemų  vėjai  sukauks 

Ir  laumės  ir  raganos  toly  vaitos, 

Aš  skrisiu  į  pelkes,  jos  manęs  ten  lauks, 

It  auštančios  amžių  aušros. 

■v-  "V 

Žalčių  karalybė  .  .  .   Žaltvykslių  pulkai  .  .  . 
Ir  liūto  kaukimas  ir  šiurpas  kartu  .  .  . 
Klajonė  ir  gimtojo  krašto  laukai 
Vaidensis  .  .  .  Bus  liūdna,  klaiku  .  .  . 

O  pelkės,  tos  pelkės,  —  vilionė  dangaus  .  .  , 
Prakeiktas  kaukimas  ir  skardas  erdvėj  .  .  . 
Klajosiu,  nors  šiurpas  man  kaulus  suspaus, 
Nors  mirtį  besočią  regėsiu  gelmėj,  — 
Klajosiu  tarp  žemės  —  dangaus  .  .  . 

Deivių  naktys 

Deivių  naktys  —  be  sapnužių, 
Deivių  naktys  —  be  gėlių  .  .  . 
Deivių  raudos  —  medžių  ūžmas 
Prie  budėjančių  kelių  .  .  . 

Toly  klaikūs  žiburėliai, 
Krinta  svaidos  spinduliai. 
Slenka  užburti  šešėliai, 
Dingsta  glūdumoj  giliai. 

Deivių  naktys,  klaikios  gelmės 
Taip  vilioja  amžinai; 
Nepasako  opios  dėmės, 
Kad  tos  deivės  —  milžinai  .  .  . 

Angelo  vainikas 

Dangaus  žarijos  —  žvaigždės  — 

jas  įžiebė  Praamžis  tam, 

kad  likimas  likimą  globotų  .  .  . 

Tai  tiek  aš  tikintis  — 

man  sakė  mano  Motyna  — 

tikėk  —  tau  Dievas  angelo  vainiką  duos, 

jis  tau  nemarybe  žydės  .  .  . 

Asai  tikiu, 

tikiu  Mamytės  žodžiais, 

jog  angelo  vainikas  mane  puoš  tada, 

kada  Praamžio  žvaigždės 

dangaus  gelmėse  užsimerks  .  .  . 

Svaigulys 

Nuo  gėlių  pavasarinių, 
Saulės  spindulių  auksinių 
Apsvaigau  .  .  . 

Iš  pavasarinio  rojaus 
Išeities  ilgai  ieškojau,  — 
Neradau. 

Kas  dabar  atskirti  gali 
Nuo  dangaus  gėlėtą  šalį? 
Nežinau. 

Viksvos 

Blaškosi  viksvos  —  vėjas  kedena  — 
Dainą  nebaigia  vėjas  niūniuoja  .  .  . 
Po  išklajotas  ūkanų  pievas 
Blaškosi  viksvos  —  vėjas  kedena  .  . 
Grožio  sėjėjai  —  Meilė  ir  Dievas 
Laimę  pasėja  —  dalgis  gyvena  .  .  . 
Po  išklajotas  ūkanų  pievas 
Blaškosi  viksvos  —  vėjas  kedena  .  . 

Saules  klajokliai 

Saulės  klajokliai  .  .  . 
Išgclintos  varpos 
Slenka  pakalnėn; 

Sapną  palydi 

Ir  dalgis  ir  varpas 

I  bręstančią  gelmę. 

Saulės  klajokliai 
Ir  dalgiai  ir  tolis  — 
Šešėlių  jūronė. 

Laikas  galingas, 
O  skritulio  polis  — 
Sapninga  klajonė  .  . 

Žvaigždės  jau  krinta 
Ir  blanksta  tylybėj  — 
Ir  dausos  plcsdena. 

Galas  alsavimui 
Varpų  būtybėj  — 
Mirtys  gyvena  .  .  . 

Saulute  1  % 


o  saulute  rudenine, 
Dek  kaitriau,  — 
Laimės  ilgstame  undinių 
Vis  labiau  .  .  . 

Tu,  saulute,  kur  viešėjai 
Mums  jaunai, 
Laimę  žemėje  žadėjai 
Amžinai  .  .  . 

Būk  jauna,  skaisti,  saulute. 
Kaip  ir  mes, 
O  likimas  dievei  Putei 
Mus  nuves. 

Mus  nuves,  kur  saulių  amžiai 

Amžini, 

Kur  dangaus  skliaustai  Praamžiui 

Dievini  .  .  . 

Dek  saulute  rudenine. 
Dek  kaitriau  —  — 

Mano  vilionė 

Tolimos  pelkės, 
Klajūnės  žaltvykslės  — 
Manoji  vilionė. 

Auštančios  aušros  — 
Nerimstančios  dainos  - 
Zydrakių  kelionė. 

Dainų  milijonus 
Širdy  išauklėjęs, 
Plasnosiu  į  dangų. 

Tegaudžia  žinynai  .  .  . 
Palaimintuos  bokštuos 
Varpai  tegu  žvanga. 

Sutemų  paukščiai 

Sutemų  paukščiai  j  vakarus  skrenda, 
Žemiškas  tolis  likimo  neranda  .  .  . 
Pastaras  skardas  pradingsta  ugny, 
Tartum  keleivis  mirty  .  .  . 

Erdvių  karūnos  dar  slenka  plasnoja,  — 
Tolyje  ugnys  negęsta  —  liepsnoja  .  .  . 
Šiurpo  kaukuolės  —  mirtis  amžina  — 
Sutemų  paukščių  daina  .  .  . 

Kelionė  ir  sfinksai 

Kelionėje  sfinksai  į  vakarus  žvelgia, 
Jų  žvilgsniai  galingi  —  žaltvykslės,  žalčiai . 
Kaip  amžiai  Visatoj  bangoja  ir  telkias, 
Taip  mes  aušrų  žemėn  su  žvaigždėm 

sparčiai  . 

Jei  išminčiai  žemės  gyvybę  paliestų 
Ir  mirtį  ištremtų  nelaisvėn  tolion. 
Tad  gatvės,  kaip  saulė,  gyvenimo  miestų 
Sugrįstų  gyvybėn  tyliai  atgalion. 

Nerimstam  ir  žengiam  į  aušrintą  kraštą, 
It  amžiai  Visatoj,  it  Dievo  Giesmė  .  .  . 
Teperskaito  išminčiai  Amžiną  Raštą, 
Supras  kas  —  kelionė,  kas  —  sfinksų 

esmė  . 

Sonetas 

Rauda  išbučiavau  aš  tėviškę, 
Siela  aš  pažvelgiau  kelionei  j  akis. 
Pasaulio  obalsiai  nors  vis  dar  žvėriški, 
Tačiau  širdis  mana  —  gyvenimo  ugnis  .  .  . 

Lūšnelė  pasipuoš  paparčių  vainiku, 
Lūšnelė  dainomis,  kaip  paukštis,  suplasnos; 
Akymojai  skraidys  —  užeiviams  —  neklaiku. 
Nes  kankliai  glūdumoj,  kaip  grojo,  taip  ir  gros. 

Jq  sutemoms  lankys  tylių  rytų  arai 

Ir  būsimų  aušrų  tylos  dainas  išlies  .  .  . 

Jos  sienas  išbučiuos  supančioti  vergai  . 

Tai  ilgesio  daina  —  pasauly  —  tarp  stabų 
Ten  kryžkelę  regiu,  už  jos  būtis  mirties 
Ten  ilgesys  ir  aš  susgūšime  abu  .  .  . 


58 


Mamytei 

Mamyte  mano,  mano  brangioji, 
Vargo  dalužėj  mane  auklėjai  .  . 
Tave  apleidau  —  toly  klajoju. 
Mano  Mamyte  tave  mylėjau  .  .  . 

Lūšnelę  mano  andai  apleidau  — 
Liko  Mamytė  —  ašaros  liko  .  . 
Saulė  pakilo,  vėl  nusileido,  — 
Žemės  kelionė  sielai  netiko. 

Tolimos  jūrės  ūžė  bangavo, 
Zvaigždintos  gulbės  saulei  budėjo 
Grakščios  undinės  laimę  dainavo, 
Manęs  klajūno  nepalytėjo. 

Mamyte  mano,  mano  brangioji. 
Ilgesio  laumės  mane  bučiuoja  .  . 
Žemę  klajojęs  —  jūrą  godoju. 
Tave,  Mamyte,  saule  myluoju  .  .  . 


60 


> 


Skardas  ir  gelmės 

Nors  skęstančios  gelmės  viliojo  ir  šaukė, 
Svaidydamos  toly  liepsnų  vainikus, 
Bet  sielos,  atskridusios  sielos,  vis  laukė. 
Žaltvykslėms  aižydamos  pelkes  laukus. 

—  Čia  paukščių  skridimas  gyvenimo  naujo, 

—  Čia  laimės  vilionė  užgimus  slapčia. 

Ir  skęstančios  gelmės  jau  atsaką  teikia, 
Ir  pastarą  žvaigždę  užgniaužia  savy  .... 

Kurtybe  aidcnas,  užburta  kurtybė  — 

Nė  skardo,  nė  blankstančio  aido  dainos  .  .  . 

Nejaugi  skrajūno  likimo  pilnybė 

Virš  glūdesio  amžių  ugnim  suliepsnos? 

Ir  skleistumei  gandą  ir  skleistumei  dainą  — 
Tikėtum  —  tas  skardas  būtybėn  sugrįš, 
Bet  amžiai  nerimsta,  tik  slenka,  tik  eina, 
Tikiu,  jog  tas  skardas  jklust  nesiryš. 

Regiu  —  nij  žydėjimo  naujas  vytimas,  — 
Negreit  jį  liepsnosiančios  saulės  išvys  .  .  . 
Taip  blankstantis  skardas  ir  aido  klydimas, 
iSparnais  susigūžę,  būtybėn  negrįš. 

